  Майя Бывальцева 2019-тӥ арын 19-тӥ тулыспалэ удмурт кылбурчилы Флор Васильевлы 85 арес тырмысал. Яр ёросысь Бердыш гуртын вордскем муртлэн удмурт кылын 7 бичетэз потӥз, ӟуч кылын – 5. Тросэз кылбуръёсыз пӧртэм кылъёсы берыктэмын – болгар, мадьяр, украин, латыш, бигер, чуваш, якут, коми но мукет. «Флор Васильев – аспӧртэм, йӧскалык кылбурчи. Аслаз кылгуреныз кылбурчи, ас шаерезлэн инкуазеныз вордэм кылбурчи, угось ваньмаз сямен кылбуръёсаз вань инкуазь: лымы яке шур, чабей яке нюлэс, кызьпу яке тыпы. Со кылбурчи, кудӥз ас шаерезлэн лирикаяз улэ», - вераз Флор Иванович сярысь ӟуч гожъясь но кылбурчи Сергей Михалков. Ивортодэтъя «Удмуртия» агентство куремъя Удмурт кун университетысь Удмурт кылосбуръя, финно-угроведениея но журналистикая институтын дышетскисьёс Флор Васильевлэсь кылбуръёссэ лыдӟизы. Соос вордскем шаерез, инкуазез, ас калыкез яратонэн пыӵамын.  Флор Васильевлэн кылбуръёсыз Тодэ вайытом, 21-тӥ тулыспалэ Удмуртиысь Йӧскалык лыдӟетъюртын (Удмурт урам, 264) кылосбур тодосъя кандидатлэн Вера Пантелеевалэн «Флор Васильев: между литературой и общественным статусом» лекциез (16+) ортчоз. Нош та нуналъёсы Удмурт кун университетлэн лыдӟетъюртаз Флор Васильевлы сӥзем «Кылбурчи сярысь вералозы кылбуръёсыз» (12+) книга адӟытон ужа. Вордскем Яр ёросысьтыз лыдӟетъюрт ар ӵоже литературая «Звени над Яром, песня Флора!» бадӟым марафон ортчытӥз.  Тегъёс: Мерлык Ижкар Яр студентъёс Удмуртия удмурткыл гожъясьёс кылбурет  